## Ivace+i Internacional i el Clúster de l’Automoció i Mobilitat de la Comunitat Valenciana promocionen el sector en el Fòrum de Provisions de Mèxic

*** Es tracta de l’esdeveniment de més impacte en la indústria automotriu de Mèxic, amb més d’11 anys de trajectòria**

Ivace+i Internacional, dependent de la Conselleria d’Innovació, Indústria, Comerç i Turisme, que dirigix Marián Cano, i AVIA, Clúster d’Automoció i Mobilitat de la Comunitat Valenciana, han organitzat la participació agrupada de huit empreses i entitats del sector de l’automoció de la Comunitat Valenciana en el Fòrum de Provisions de Mèxic, que se celebra esta setmana a Guanajuato.

La directora general de Mamprenedoria i Internacionalització, Ester Olivas, ha explicat que esta acció de promoció exterior és resultat de l’activitat que Ivace+i Internacional “està desenrotllant a Mèxic en els últims anys per a fer costat a les empreses valencianes” i com a resultat directe d’una missió comercial del sector el novembre de 2023.

“El nostre objectiu és promocionar el sector de l’automoció de la Comunitat i facilitar interessants contactes comercials i de col·laboració a les empreses participants en un certamen consolidat com la trobada de negocis més dinàmica de Llatinoamèrica, amb la possibilitat de facilitar relacions que permeten alinear l’oferta i la demanda dins de la cadena de subministrament”, ha comentat Olivas.

En esta ocasió són sis empreses de la Comunitat les que participen en este fòrum (Itera, Industrias Ochoa, Nutai, Technology Solutions Experts – TSE, Weidner Ibérica i Sociedad Protección Antigranizo – SPAG), així com representants d’AVIA, Aimplas i d’Ivace+i Internacional, que estan mantenint una agenda de treball amb visites a empreses com la planta Oshkosh.

**Per què Mèxic**

Amb una població pròxima actualment als 131 milions d’habitants, Mèxic és el dècim mercat mundial en població i la tretzena economia mundial en termes de producció. Al seu torn, és la segona economia d’Amèrica Llatina, només precedida pel Brasil.

Espanya sempre ha tingut una estreta relació amb Mèxic i, de fet, és el seu tercer proveïdor europeu i el seu segon major inversor amb més de 7.000 empreses espanyoles operant en el país asteca en sectors com els servicis financers i les assegurances, les telecomunicacions i la construcció i l’energia.

El sector de l’automoció representa una de les indústries més importants de l’economia mexicana i és un dels principals motors de creixement del país. S’espera que 2025 siga el quart any consecutiu de creixement per a la indústria, amb la consolidació de Mèxic com un actor important en la producció i l’exportació de vehicles a escala internacional.

En 2024, Mèxic va aconseguir xifres rècord en producció i exportació de vehicles, amb 3.989.403 vehicles, la qual cosa representa un increment del 5,6 % respecte a 2023. Les exportacions van ascendir a 3.478.086 unitats, un increment del 5,4 % en comparació amb l’any anterior.

Guanajuato és un pilar clau en la indústria automotriu mexicana. En 2024, l’estat va aconseguir un rècord històric amb 896.000 vehicles produïts, la qual cosa representa un creixement del 16,8 % respecte a l’any anterior.

La presència d’empreses com Honda, General Motors, Toyota i Mazda, juntament amb importants empreses de components, enfortix la seua posició en la cadena de subministrament. A més, Guanajuato està avançant en la transició cap a l’electromobilitat, produint components per a vehicles elèctrics i consolidant-se com un líder en la indústria automotriu del futur.

Fecha: 11/09/2025